Nogle fanger vil gøre meget for at få et fix, men at få en kat til at smugle pot ind i et fængsel er alligevel et af de mere innovative påfund.

Ikke desto mindre er det ifølge ABC News, hvad der skete i et fængsel i Moldova for nyligt.

Fængslets vagter blev mistænksomme, da de kiggede nærmere på en kat, som har haft sin jævnlige gang på fængslets område. Katten havde nemlig fundet et lille hul i det hegn, der omkranser arresthuset.

Da vagterne kiggede nærmere på kattens noget særprægede halsbånd, fandt de to poser fyldt med pot, som var klar til at blive røget i fængslet.

De moldaviske fængselsmyndigheder er ifølge nyhedsbureauet AP kommet frem til, at en person i en nærliggende by længe har brugt katten som narkokurer.